વસ્તુપાલ – તેજપાલનાં જિનાલયમાંથી બહાર નીકળી ઉત્તરદિશા તરફ જતાં સંપ્રતિ રાજાની ટૂંક આવે છે. શ્રી ચંદ્રગુપ્તમૌર્યનાં વંશમાં થયેલ અશોકના પૌત્ર મગધસમ્રાટ સંપ્રતિ મહારાજા થયા હતા. જેમણે આચાર્ય સુહસ્તિસૂરિ મહારાજ સાહેબના સદુપદેશથી જૈન ધર્મનો સ્વીકાર કર્યો હતો. તે લગભગ વિ.સં. ૨૨૬ ની આસપાસ ઉજૈન નગરીમાં રાજ કરતાં હતા. તેઓએ સવાલાખ જિનાલયો અને સવાકરોડ પ્રતિમા ભરાવ્યા હતા. સંપ્રતિ મહારાજાએ બંધાવેલ આ જિનાલયના મૂળનાયક તરીકે ૫૭ ઈંચનાં શ્રી નેમિનાથ ભગવાન બિરાજમાન છે. આ પ્રતિમા વિ.સં. ૧૫૧૯ માં પ્રતિષ્ઠા કરાવ્યા હોવાનો લેખ પ્રતિમાજીની ગાદીમાં જોવા મળે છે. મૂળનાયકના ગભારાની બહારના ગોખલામાં દેવીની પ્રતિમા છે જેને કેટલાક ગ્રંથોમાં ચકેશ્વરી દેવી અને કેટલાક ગ્રંથોમાં અંબિકા દેવી તરીકે ઓળખાવી જુદા – જુદા સમયે તે ગોખલા ઉપર તેના નામ લખાયેલા છે. જયારે વાસ્તવમાં આ પ્રતિમા હંસવાહિની, હાથમાં વીણા અને પોથી યુક્ત હોવાથી આ પ્રતિમા સરસ્વતી દેવીની હોવાનું સ્પષ્ટ પણે કહી શકાય છે. આ સિવાય રંગમંડપમાં ૫૪ ઈંચના ઉભા કાઉસગ્ગિયા પ્રતિમા સહિત અન્ય ૨૪ નયનરમ્ય પ્રતિમા પણ બિરાજમાન છે. આ રંગમંડપની બહાર પણ બીજો મોટો રંગમંડપ બનાવવામાં આવેલ છે.